আজ ৫১ বছর পূর্ণ করেছেন আমির। সাংবাদিকদের সামনে জন্মদিনের কেক কাটার পাশাপাশি এহেন সংকল্পের ঘোষণা তাৎপর্যপূর্ণ বলেই মনে করছে বিভিন্ন মহল। যে তাৎপর্যকে বাড়তি মাত্রা দিয়েছে গত নভেম্বরে অসহিষ্ণুতা বিতর্কে আমিরের বিস্ফোরক মন্তব্য এবং তার পরেই কেন্দ্রীয় পর্যটন প্রচারবিজ্ঞাপন ‘অতিথি দেব ভবঃ’ থেকে তাঁর অপসারণ।
জন্মদিনে আমিরি-বার্তাতেও উঠে এসেছে অসহিষ্ণুতার প্রসঙ্গ। যেখানে কিছুটা অভিমানের সুরেই তিনি জানিয়েছেন, যাঁরা তাঁকে নিয়ে প্রশ্ন তোলেন, তাঁরা তাঁকে পছন্দই করেন না! সাংবাদিকদের প্রশ্নের জবাবে ‘পিকে’র নায়ককে আজ বলতে শোনা গিয়েছে, ‘‘এমন কিছু মানুষ আছেন, যাঁরা আমাকে আদৌ পছন্দ করেন না। আমার সব কাজে খুঁত খোঁজাই তাঁদের অভ্যাস।’’ এই সমালোচকদের  মানসিকতাকে কটাক্ষ করে আমির বলেছেন, ‘‘সংখ্যায় কম হলেও এঁরাই বেশি আওয়াজ করেন। তাই এঁদের কথাই বেশি শোনা যায়। তবে আমি এসবে কান দিই না। ইতিবাচক মনোভাব রেখে নিজের কাজ করি।’’
পাশাপাশি, দেশাত্মবোধ বলতে কী বোঝেন, আজ তারও ব্যাখ্যা দিয়েছেন আমির। ‘লগান’, ‘মঙ্গল পাণ্ডে’, ‘রং দে বসন্তী’র মতো ছবির নায়ক তথা ‘সত্যমেব জয়তে’র মতো টেলিভিশন শো’য়ের সঞ্চালক বলেছেন, ‘‘সমাজকে সাহায্য করা, মানুষের জীবনযাত্রা উন্নত করাই দেশপ্রেম।’’ মহারাষ্ট্রের জলসংকটের মোকাবিলা করতে সে রাজ্যের বিজেপি সরকারকে সহায়তা করছেন আমির। এ প্রসঙ্গে আজ বলেছেন, ‘‘হোলির দিনে জন্মেছিলাম। আমার অনুরোধ, সকলেই যথাসম্ভব কম জলে রং খেলুন। জল বাঁচান।’’
সাংবাদিকদের প্রশ্নের উত্তর দিতে গিয়ে আজ নানা প্রসঙ্গ ছুঁয়েছেন আমির। যেমন, তাঁর মুখ থেকেই জানা গিয়েছে, ‘দঙ্গল’ ছবিটি এবারের স্বাধীনতা দিবসে মুক্তি পাচ্ছে না (আগামী ২৩ ডিসেম্বর ছবিটি মুক্তি পাওয়ার কথা)। প্রতিবছরের মতো এবারও জন্মদিনে সংকল্প নিয়েছেন ধূমপান ছাড়ার। জোরাজুরি করে সলমন খানকে এবার বিয়েতে রাজি করাতে পারবেন, এমন আশাও প্রকাশ করেছেন।
তবে এ-সবের মধ্যেও বিভিন্ন মহলের নজর কেড়েছে তাঁর মায়ের জন্য বারাণসীতে ফেরার ইচ্ছা। তাঁর কথায়, ‘‘বেশ কিছুদিন ধরেই এ নিয়ে ভাবছি। ভাবছি, যাঁরা ওই বাড়িতে থাকেন, তাঁদের অনুরোধ করব ছেড়ে দিতে।...অস‌্‌সী ঘাটে গিয়েছি। খুব সুন্দর এবং ঐতিহাসিক শহর।’’ বলেছেন, ‘‘বারাণসীতে একটা বাড়ি থাকার চেয়ে ভাল আর কিছুই হতে পারে না।’’
রাজনীতির কারবারিদের একাংশের মধ্যে ইতিমধ্যেই চর্চা চলছে, আমিরের বারাণসী কি শুধুই স্মৃতিতাড়িত আবেগ? নাকি বারাণসীর জনপ্রতিনিধির উদ্দেশ্যে কোনও আপাত প্রচ্ছন্ন বার্তাও?